Document ID: 32007R1267

KOMMISSIONENS FORORDNING (EF) Nr. 1267/2007
af 26. oktober 2007
om særlige betingelser for ydelse af støtte til privat oplagring inden for svinekødsektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (1), særlig artikel 4, stk. 6, og artikel 5, stk. 4, og
ud fra følgende betragtninger:
(1)
Der kan træffes interventionsforanstaltninger inden for svinekødsektoren, hvis gennemsnitsprisen for slagtede svin på Fællesskabets repræsentative markeder er på under 103 % af basisprisen, og det kan forventes, at den holder sig under dette niveau.
(2)
Markedspriserne er faldet til under nævnte niveau, og det kan forventes, at denne situation vedvarer som følge af den sæsonbetingede og cykliske udvikling.
(3)
De interventionsforanstaltninger, der bør træffes, kan begrænses til ydelse af støtte til privat oplagring efter bestemmelserne i Kommissionens forordning (EØF) nr. 3444/90 af 27. november 1990 om gennemførelsesbestemmelser vedrørende støtte til privat oplagring af svinekød (2).
(4)
Ifølge artikel 3 i Rådets forordning (EØF) nr. 2763/75 af 29. oktober 1975 om fastsættelse af almindelige regler om ydelse af støtte til privat oplagring inden for svinekødsektoren (3) kan Kommissionen træffe afgørelse om en afkortning eller forlængelse af oplagringsperioden. Der bør derfor foruden støttebeløb for en fastlagt oplagringsperiode fastsættes tillæg og fradrag i tilfælde af, at Kommissionen træffer en sådan afgørelse.
(5)
For at lette den administration og kontrol, som indgåelsen af kontrakter medfører, bør der fastsættes minimumsmængder.
(6)
Sikkerhedsstillelsen bør være af en sådan størrelse, at den forpligter lagerholderen til at indfri sine forpligtelser i henhold til kontrakten.
(7)
Forvaltningskomitéen for Svinekød har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
1. Fra den 29. oktober 2007 kan ansøgninger om støtte til privat oplagring indgives i overensstemmelse med forordning (EØF) nr. 3444/90. Listen over de produkter, for hvilke støtten kan ydes, og de herfor gældende beløb er fastsat i bilaget.
2. Hvis Kommissionen forlænger eller afkorter oplagringens varighed, tilpasses støttebeløbet tilsvarende. Tillægsbeløbet eller fradragsbeløbet pr. måned og pr. dag er fastsat i bilagets kolonne 6 og 7.
Artikel 2
Minimumsmængde pr. kontrakt og pr. produkt er som følger:
a)
10 tons for udbenede produkter
b)
15 tons for andre produkter.
Artikel 3
Sikkerhedsstillelsen er på 20 % af de støttebeløb, der er fastsat i bilaget.
Artikel 4
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. oktober 2007.

Labels: 3
17
19
6